Același obiectiv fundamental stă la baza prezentei propuneri, de modificare a capitolului II din directivă, referitor la taxele pe vehiculele grele de marfă. Modificarea propusă constă în reducerea treptată a valorilor minime, până la zero, mai precis cu 20 % din valoarea minimă actuală în fiecare an, în cinci etape pe parcursul a cinci ani consecutivi. Intenția este de a se oferi un stimulent pentru trecerea la perceperea de taxe rutiere în funcție de distanță, și anume la aplicarea de taxe de trecere.

Referitor la modificarea altor dispoziții ale directivei, acestea intră sub incidența articolului 91 alineatul (1) din TFUE și sunt abordate în cadrul propunerii separate menționate mai sus.

•Subsidiaritatea (pentru competență neexclusivă)

UE împarte cu statele membre competența de reglementare în domeniul transporturilor, în temeiul articolului 4 alineatul (2) litera (g) din TFUE, și în domeniul pieței interne, în temeiul articolului 4 alineatul (2) litera (a) din TFUE. Cu toate acestea, reducerea treptată a valorilor minime existente fixate de Uniune poate fi realizată numai de Uniune.

În absența unei intervenții din partea UE, statele membre ar fi obligate în continuare să aplice taxa minimă pe vehicul, chiar dacă au introdus sau intenționează să introducă un instrument mai adecvat pentru recuperarea costurilor infrastructurii, legat direct de utilizarea individuală a infrastructurii. Această obligație i-ar împiedica să acorde compensații sectorului transporturilor de marfă, în aceeași proporție, prin intermediul unor reduceri fiscale pentru vehicule, pentru posibila creștere a costurilor legate de introducerea unui astfel de instrument în ceea ce privește VGM-urile.

•Proporționalitatea

Măsura propusă contribuie doar la atingerea obiectivelor stabilite, în special la aplicarea în mod consecvent a principiilor „poluatorul plătește” și „utilizatorul plătește”, și nu depășește ceea ce este necesar în acest scop. Modificarea specifică a capitolului II este necesară pentru a se permite statelor membre să reducă în mod treptat taxele pe vehiculele grele de marfă.

•Alegerea instrumentului

Întrucât actul legislativ de modificat este o directivă, actul de modificare ar trebui, în principiu, să fie tot o directivă.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

•Evaluări ex post/verificări ale adecvării legislației existente

Comisia a publicat evaluarea sa cu privire la Directiva 1999/62/CE în anul 2013. O „Evaluare a implementării și efectelor politicii UE de taxare a utilizării infrastructurii începând din 1995” (Evaluation of the implementation and effects of EU infrastructure charging policy since 1995), realizată de consultanți externi, a fost publicată în ianuarie 2014. Aceste evaluări au identificat diverse probleme legate de taxele de drum aplicate vehiculelor grele de marfă în temeiul actualului cadru legislativ. Toate aceste probleme sunt abordate de o propunere paralelă de modificare a capitolului III din directivă, în timp ce prezenta inițiativă se concentrează doar pe facilitarea aplicării de taxe în funcție de distanță.

Cu toate că 24 de state membre au implementat o oarecare formă de percepere a taxelor de drum și a existat tendința de a trece la perceperea de taxe de trecere în funcție de distanță la nivelul întregii rețele, această tranziție a fost lentă și există încă inconsecvențe persistente în întreaga Uniune. Evaluarea a descoperit că există disparități între politicile naționale privind perceperea taxelor de drum și a concluzionat că lipsa de armonizare la nivelul tipului de taxe (viniete în funcție de durată sau taxe de trecere în funcție de distanță) și la nivelul tipului tehnologiilor de colectare a taxelor care sunt utilizate duce la sarcini administrative suplimentare atât pentru autoritățile publice, cât și pentru utilizatori.

În 2013, Comisia a publicat o sinteză a măsurilor (inclusiv taxele pe vehicule) care internalizează sau reduc externalitățile din sectorul transporturilor.

•Consultarea părților interesate

Consultarea părților interesate a respectat standardele minime pentru consultarea părților interesate stabilite în Comunicarea Comisiei din 11 decembrie 2002 [COM(2002) 704 final].